Kubikwa umfundi lo nxa esenza konke lokhu uyabe ebanjwe ngumoya othi ngokayisemkhulu wakhe ovela eChipinge, lapho okuvela khona uyise.
“Kuliqiniso sibili, kulodaba olunjalo, olomntwana okuthiwa wenza izinto ezingamlingananga ngitsho, ezamasalamusi okugoqela ukutshintsha amatshe abe ngamabhisikiti kanye lokuguqula abanye abantwana babe ngamaxoxo. Umntwana lo laye kubikwa uyatshintsha abe yizinto ezehlukeneyo.
“Umntwana lo uleminyaka elitshumi. Thina njengamapholisa sikhona ukuze simvikele umntwana lo encediswa zinduna lezi kanye labazali bakhe,” kutsho uAsst Insp Mwanza.
Umntwana lo — esizambiza ngokuthi nguMax nje kuphela ngenhloso yokumvikela njengoba esesesikolo — usemile isikolo ngenxa yendaba le.
UMax uxoxe lentatheli wathi yena kakwazi ukuthi kuyabe kusenzakalani kuye kodwa uyatshelwa ngabanye.
“Mina akulalutho engilwaziyo, abanye abafundi yibo abathi yikho engikwenzayo. Abanye bathi ngenza amasalamusi, abanye njalo bathi yi-satanism.
“Bathi ngiyatshintsha abanye babe ngamaxoxo, mina ngibe lixoxo loba enye nje inyamazana lokunye okunengi.
“Khathesi kangisayi esikolo ngenxa yalokhu,” kutsho uMax.
“Ngabizwa esikolo ngumphathi, uMnumzana Mapuranga engibikela ngezimanga ezenziwa ngumzukulu wami. Ngethuka kakhulu. Kuthiwa uyatshintsha abanye babe ngamaxoxo yena laye abe lixoxo loba ixhegu elilendevu ezimhlophe nke ezinde.
“Kuthiwa angakhombela imifanekiso yabantu kanye lenyamazana ezisemdulwini ziyaqalisa ukuhamba,” kutsho ukhulu lo.
Ukhulu lo uthe wake wacela umntwana lo ukuthi abenzele lokhu kodwa wehluleka.
“Umntwana lo kasayi esikolo, ngenxa yalokhu ngiyesaba ukuthi angalinyazwa ngabantu ngoba sebecabangela ukuthi yi-satanism.
Uthe izinduna zathembisa ukuthi zizamncedisa umntwana lo.
“Kuliqiniso, silendaba enjalo lapha. Umntwana lo sakhuluma laye wasitshela amagama esabekayo adinga isintu. Besifisa ukuthi lime mbijana ukukhipha indaba le kumaphephandaba njengoba sidinga indlela zokunceda umntwana lo ukuze ayehlangana loyisemkhulu oseChipinge.
“Sifuna ukumvikela ukuze angalwiswa ngabantu ngenxa yalokhu okwenzakalayo,” kutsho induna uNyoka.
UMnumzana Edmond Mhuru (71) ohlala kule indawo uthe umntwana lo kungenzakala ukuthi uhlutshwa yimimoya emibi.
“Uthi uyisemkhulu oseChipinge angakaze ambone nguye omenza enze lokhu,” kutsho uMnu Mhuru.